Tarybos direktyva
1984 m. rugsėjo 17 d.
dėl valstybių narių įstatymų, susijusių su suvirintaisiais nelegiruotojo plieno dujų balionais, suderinimo
(84/527/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi valstybėse narėse dujų balionų gamybai ir kontrolei taikomos privalomosios nuostatos, kurios kiekvienoje valstybėje narėje yra skirtingos ir todėl trukdo prekiauti šiais balionais; kadangi dėl to šias nuostatas būtina suvienodinti;
kadangi 1976 m. liepos 27 d. Tarybos direktyva 76/767/EEB dėl valstybių narių įstatymų, susijusių su bendromis nuostatomis dėl slėgio indų ir jų tikrinimo metodų, suderinimo [4], nustato šių indų EEB modelio patvirtinimo ir patikrinimo procedūras; kadangi pagal šią direktyvą yra patartina nustatyti techninius reikalavimus, kuriuos turi atitikti EEB tipo suvirintieji nelegiruotojo plieno dujų balionai, kurių talpa nuo 0,5 iki 150 litrų, tam kad patikrinti bei atitinkamai pažymėti ženklu ir (arba) simboliu jie galėtų būti be kliūčių paleisti į apyvartą, parduodami bei naudojami,
PRIĖMĖ ŠIĄ DIREKTYVĄ:
1 straipsnis
Ši direktyva taikoma suvirintiesiems nelegiruotojo plieno dujų balionams, sudarytiems iš kelių dalių, kurių faktinis sienelių storis yra 5 mm ar mažesnis, kuriuos galima pakartotinai pripildyti ir kurių talpa nuo 0,5 iki 150 litrų imtinai, skirtiems suslėgtosioms, suskystintosioms arba ištirpintosioms dujoms, išskyrus labai žemoje temperatūroje suskystintas dujas ir acetileną, laikyti bei transportuoti. Šių dujų balionų projektinis slėgis (Ph) negali būti didesnis nei 60 barų. Šie dujų balionai toliau vadinami "balionais".
2 straipsnis
Šioje direktyvoje "EEB tipo balionas" reiškia bet kokį balioną, suprojektuotą ir pagamintą taip, kad jis atitiktų šios direktyvos ir Direktyvos 76/767/EEB reikalavimus.
3 straipsnis
Nė viena valstybė narė negali atsisakyti, drausti arba riboti EEB tipo baliono, atitinkančio Direktyvos 76/767/EEB ir šios direktyvos reikalavimus, pateikimo į rinką ir eksploatavimo dėl priežasčių, susijusių su jo konstrukcija ar kontrole.
4 straipsnis
Visi EEB tipo balionai turi būti pateikiami EEB modeliui patvirtinti.
Visi EEB tipo balionai, išskyrus balionus, kurių talpa ne didesnė už vieną litrą, turi būti pateikiami EEB patikrinimui.
5 straipsnis
Bet kokie I priedo 1, 2.1.1, 2.3 (išskyrus 2.3.3), 2.4 (išskyrus 2.4.1 ir 2.4.2.1), 3.1.1, 3.1.2, 3.3, 3.4, 3.5, 5 (išskyrus 5.2.2 ir 5.3), 6 punktų bei II ir III priedų pakeitimai, reikalingi šiai direktyvai suderinti su technine pažanga, turi būti daromi laikantis Direktyvos 76/767/EEB 20 straipsnyje nurodytos procedūros.
6 straipsnis
Direktyvos 76/767/EEB 17 straipsnyje nustatyta procedūra gali būti taikoma šios direktyvos I priedo 2.2., 2.3.2 ir 3.4.1.1 punktams.
7 straipsnis
1. Valstybės narės priima įstatymus ir kitus teisės aktus, kurie, įsigalioję per 18 mėnesių nuo pranešimo apie šią direktyvą, [5] ją įgyvendina, ir apie tai nedelsdamos praneša Komisijai.
2. Valstybės narės užtikrina, kad šios direktyvos taikymo srityje priimtų nacionalinės teisės aktų nuostatų tekstai būtų pateikti Komisijai.
8 straipsnis
Ši direktyva skirta valstybėms narėms.
Priimta Briuselyje, 1984 m. rugsėjo 17 d.